
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



Р Е Ш Е Н И Е  
№  РС-836-22-006


Днес, 08.02.2023 г. в град София, Комисията за противодействие на корупцията и за отнемане на незаконно придобитото имущество, в състав:

Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-324 от 16.11.2022 г. на Комисията за противодействие на корупцията и за отнемане на незаконно придобитото имущество (КПКОНПИ) по постъпил по компетентност сигнал, регистриран с вх. № ЦУ01/С-836/03.11.2022 г. на КПКОНПИ.
Производството е образувано срещу Д.Л.Т. – общински съветник в Общински съвет Б., област В.
По същество в сигнала се твърди, че освен общински съветник в Общински съвет Б., област В., Д.Т. е и директор на Целодневна детска градина “П.Ю.“ (ЦДГ „П.	Ю.“) в град Б. Сигналоподателят твърди, че посочената детска градина е монополизирана от фамилията на Т., чиято майка е главен готвач в същата, а баща й работи в Община Б. Твърди, че многократно е виждал последните да влизат в района на детската градина с личния си автомобил, извън работното време на заведението. 
          Ведно с постъпилия сигнал с вх. № ЦУ01/С-836/03.11.2022 г. на КПКОНПИ е приложено копие от писмо от кмета на град Б. с доклад, отразяващ извършена от същия проверка по сигнал с вх. № РД-22-9400-162/23.05.2022 г., напълно идентичен с настоящия, по отношение на Д.Т., в качеството й на директор на ЦДГ „П.Ю.“, град Б.
          В хода на производството по сигнал с вх. № ЦУ01/С-836/03.11.2022 г. на КПКОНПИ и с оглед съдържащите се в него твърдения, Комисията е изискала и получила с писмо с вх. № ЦУ01-11685#1/15.12.2022 г. от председателя на Постоянната комисия „Установяване на конфликт на интереси“ при Общински съвет Б. преписи от следните документи: Клетвен лист на избраната за общински съветник Д.Л.Т. от 27.10.2019 г.; Удостоверение за избран общински съветник № 124/03.11.2019 г. от Общинска избирателна комисия – община Б., област В.; Протокол № 3/16.12.2019 г. и Решение № 3-19/16.12.2019 г. на Общински съвет Б., ведно със списък с поименно гласуване на присъствалите на заседанието общински съветници; Протокол № 6/06.02.2020 г. и Решение № 6-39/06.02.2020 г. на Общински съвет Б., ведно със списък с поименно гласуване на присъствалите на заседанието общински съветници; Протокол № 9/02.04.2020 г. и Решение № 9-66/02.04.2020 г. на Общински съвет Б., ведно със списък с поименно гласуване на присъствалите на заседанието общински съветници; Протокол № 10/23.14.2020 г. и Решение № 10-76/23.04.2020 г. на Общински съвет Б., ведно със списък с поименно гласуване на присъствалите на заседанието общински съветници; Протокол № 12/04.06.2020 г. и Решение № 12-86/04.06.2020 г. на Общински съвет Б., ведно със списък с поименно гласуване на присъствалите на заседанието общински съветници; Протокол № 14/09.07.2020 г. и Решение № 14-103/09.07.2020 г. на Общински съвет Б., ведно със списък с поименно гласуване на присъствалите на заседанието общински съветници; Протокол № 16/06.08.2020 г. и Решение № 16-115/06.08.2020 г. на Общински съвет Б., ведно със списък с поименно гласуване на присъствалите на заседанието общински съветници; Протокол № 19/08.10.2020 г. и Решение № 19-140/08.10.2020 г. на Общински съвет Б., ведно със списък с поименно гласуване на присъствалите на заседанието общински съветници; Протокол № 24/18.02.2020 г. и Решение № 24-181/18.02.2021 г. на Общински съвет Б., ведно със списък с поименно гласуване на присъствалите на заседанието общински съветници; Протокол № 28/20.05.2021 г. и Решение № 28-223/20.05.2021 г. на Общински съвет Б., ведно със списък с поименно гласуване на присъствалите на заседанието общински съветници; Протокол № 31/29.07.2021 г. и Решение № 31-246/29.07.2021 г. на Общински съвет Б., ведно със списък с поименно гласуване на присъствалите на заседанието общински съветници; Протокол № 32/19.08.2021 г. и Решение № 32-262/19.08.2021 г. на Общински съвет Б., ведно със списък с поименно гласуване на присъствалите на заседанието общински съветници.
            В НБД „Население“ е извършена служебна справка за установяване на родствени връзки по отношение на Д.Т.
            Служебно са извършени и справки в Регистър на уведомленията за трудовите договори и уведомленията за промяна на работодател за Д.Л.Т. и за С.Й.Н.


След като обсъди събраните в хода на административното производство доказателства, Комисията установи следното от фактическа страна:


Сигналът е постъпил в Комисията по компетентност, по реда на чл. 112 от АПК. Същият е подаден от физическо лице с посочени три имена, адрес и телефон за връзка, и е подписан от сигналоподателя.
Д.Л.Т. е избрана за общински съветник в Общински съвет Б., мандат 2019 – 2023 г., видно от клетвен лист от 27.10.2019 г.  
От служебно извършена справка в Регистъра на уведомленията за трудовите договори и уведомленията за промяна на работодател се установи, че Т. е назначена на длъжност „директор“ в ЦДГ „П.Ю.“, считано от 09.09.2016 г.
От справка в НБД „Население“ за родствени връзки на Т. се установи, че С.Й.Н. е нейна майка, а Л.Д.Н. е нейн баща – и двамата възходящи роднини на Т. по права линия от първа степен.
От извършена справка в Регистъра на уведомленията за трудовите договори и уведомленията за промяна на работодател се установи, че Н. е назначена на длъжност „готвач“ в ЦДГ „П.Ю.“, считано от 04.08.2010 г., а считано от 03.05.2022 г. същата е преназначена на длъжност „работник кухня“ в същото детско учебно заведение.

В приложен по преписката доклад за резултата от  извършена проверка по сигнал с вх. № РД-22-9400-162/23.05.2022 г., текстуален с настоящия сигнал на КПКОНПИ, досежно Д.Т., в качеството й на директор на ЦДГ “П.Ю.“ - град Б., кметът на община Б. удостоверява, че при заемане на съответната длъжност, през 2016 г., същата е подала декларация по ЗПКОНПИ, в която е посочила С.Н., готвач в същото детско учебно заведение, като свързано с нея лице по смисъла на ЗПКОНПИ. Удостоверява също, че в резултат на извършената от него проверка не е установено Т., в качеството си на директор, да е поставяла майка си в привилегировано положение. В същия доклад, досежно Л.Н. – баща на Д.Т., кметът удостоверява, че същият заема длъжността „оперативен дежурен“ в сектор „Други дейности по отбрана 1/282“ към Общината, назначен от кмета на община Б., след реализиране на изискуемото за заемане на длъжността проучване и след предоставяне на надлежните документи. 
От събраните по преписката Протоколи и Решения от проведени в релевантния за настоящото производство период заседания на Общински съвет Б., касателно ЦДГ „П.Ю.“- град Б., подробно описани в предходната част на настоящото Решение, се установи, че същите се отнасят до заведението, както и до неговия филиал в село П., община Б., като разпоредители с общинския бюджет от втора степен. От приложените ведно с тях списъци с поименно гласуване на присъствалите на заседанията общински съветници се установи, че Д.Т. е присъствала и гласувала.


Въз основа на така изяснената фактическа обстановка, Комисията установи  следното от правна страна:


За да е осъществен конфликт на интереси по смисъла на чл. 52 от ЗПКОНПИ, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията, или задълженията му по служба, както и упражнено властническо правомощие, повлияно от частния интерес.
Легалните дефиниции на понятията „частен интерес“ и „облага“ се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на общински съветник в Общински съвет Б., Д.Л.Т. е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ и произнасянето относно наличие или липса на конфликт на интереси по отношение на същата в това й качество е в компетентността на КПКОНПИ.  
Съгласно чл. 33, ал. 1, т. 3 от ЗМСМА общинският съветник има право да участва в обсъждането и решаването на всички въпроси от компетентността на съвета. На основание чл. 36, ал. 1, т. 1 от ЗМСМА, общинският съветник е длъжен да присъства на заседанията на 


общинския съвет и на комисиите, в които е избран, и да участва в решаването на разглежданите въпроси.
По преписката се установи, че по отношение на Д.Т., в качеството й на общински съветник в Общински съвет Б., са налице упражнени правомощия по чл. 33, ал. 1, т. 3 от ЗМСМА, досежно ЦДГ „П.Ю.“- град Б. От съдържанието на приложените Протоколи и Решения, материализиращи реализираните от лицето правомощия, се установи, че последните се отнасят до заведението, както и до неговия филиал в село П., община Б., като разпоредители с общинския бюджет от втора степен и като цяло касаят бюджета на общината.
Предвид изложеното, в конкретния случай приложение намира разпоредбата на чл. 37, ал. 2 от ЗМСМА, обн. в ДВ, бр. 70 от 2020 г., в сила от 07.08.2020 г., с която законодателят изрично регламентира, че за общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината.
В приложения по преписката доклад, отразяващ извършената от кмета на община Б., в качеството му на орган по назначаване на директора на общинската детска градина, проверка по сигнал с вх. № РД-22-9400-162/23.05.2022 г., се удостовери, че при заемане на съответната длъжност, явяваща се такава по § 2 от ДР на ЗПКОНПИ, през 2016 г., Т. е подала декларация по ЗПКОНПИ, в която е посочила С.Н. – нейна майка и готвач в същото детско учебно заведение, като свързано с нея лице по смисъла на ЗПКОНПИ. От същия изрично се удостовери, че в резултат на така извършената проверка не е установено Т., в качеството си на директор, да е поставяла майка си в привилегировано положение. По отношение изнесените в сигнала твърдения досежно Л.Н. – баща на Д.Т., се удостовери, че същият заема длъжността „оперативен дежурен“ в сектор „Други дейности по отбрана 1/282“ към Общината, назначен от кмета на община Б., след реализиране на изискуемото за заемане на длъжността проучване и след предоставяне на надлежните документи.
По преписката не се установиха упражнени от Т. правомощия по служба, в качеството й на общински съветник в Общински съвет Б., по отношение на С.Н. и на Л.Н., като свързани с нея лица по смисъла на § 1, т. 15, пр. 2-ро от ДР на ЗПКОНПИ, а именно роднини по права линия.
В съвкупност изложеното дотук налага извод, че в настоящото производство е налице само една от предпоставките от общия състав на конфликт на интереси по отношение на Д.Л.Т., общински съветник в Общински съвет Б., а именно лице, заемащо висша публична длъжност по смисъла на чл. 6, ал. 1, т. 32 от ЗПКОНПИ. Не са налице упражнени от лицето правомощия по служба и частен интерес от упражнените правомощия. Липсата на който и да е елемент от общия състав на конфликта на интереси, съгласно чл. 52 от ЗПКОНПИ, води до липсата на конфликт на интереси
Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество
 

Р Е Ш И:


НЕ УСТАНОВЯВА конфликт на интереси по отношение на Д.Л.Т., ЕГН **********, общински съветник в Общински съвет Б., област В., и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, поради липса на упражнени правомощия по служба.
Препис от решението да се изпрати на Окръжна прокуратура – В., с оглед преценка за реализиране на правомощията по чл. 76, ал. 2 от ЗПКОНПИ.



КОМИСИЯ:

ЗАМЕСТНИК - ПРЕДСЕДАТЕЛ:………/П/...…/АНТОН СЛАВЧЕВ/

ЧЛЕН:………………/П/…………......................../АНТОАНЕТА ЦОНКОВА/

ЧЛЕН:………………/П/…………..……….…....../ПЛАМЕН ЙОЦОВ/

ЧЛЕН:………………/П/…………......................./СИЛВИЯ КЪДРЕВА/

